Beethoven (film)

Beethoven er en amerikansk komediefilm fra 1992, regissert av Brian Levant. Filmen er den første i filmserien om Sankt bernhardshunden Beethoven som ble oppkalt etter komponisten Ludwig van Beethoven. Manus til filmen ble skrevet av John Hughes (under pseudonymet Edmond Dantes) og Amy Holden Jones.

Handling 
Filmen begynner med at en St. Bernard-valp og flere andre dyr blir stjålet fra en dyrebutikk av to ranere, Harvey (Oliver Platt) og Vernon (Stanley Tucci). St. Bernard-valpen stikker av fra tyvene og sniker seg inn i hjemmet til Newton-familien. Han klatrer opp i sengen til en liten jente og begynner å slikke henne i ansiktet, og vekker henne. Den arbeidsnarkomane faren, George Newton (Charles Grodin), ønsker ikke alt ansvaret som kommer ved å eie en hund, men hans kone, Alice (Bonnie Hunt), og barna deres overbeviser ham om å beholde hunden. Familien prøver å finne på et navn til det nye familie-medlemmet, og den yngste datteren Emily (Sarah Rose Karr), begynner å spille Ludwig van Beethoven sin femte symfoni på piano og hunden begynner å bjeffe. Dermed får han navnet "Beethoven". George fokuserer på Beethovens negative egenskaper, men resten av familien knytter seg sterkt til ham. 

Beethoven hjelper barna å overvinne deres problemer på forskjellige måter. Hunden hjelper den eldste datteren, Ryce (Nicholle Tom), til å snakke med en gutt fra skolen som Ryce er forelsket i. Den skremmer vekk en mobber som plager sønnen, Ted (Christopher Castile), og den redder Emily når hun faller i svømmebassenget. George blir stadig mer sjalu på grunn av all hengivenheten som Beethoven får fra familien. Hans frustrasjon øker enda mer når Beethovens krumspring ødelegger en middag som George arrangerer for Brad (David Duchovny) og Brie (Patricia Heaton), som ønsker å investere i og - i all hemmelighet - svindle ham for firmaet hans. Familien tar med Beethoven til en veterinær, Dr. Herman Varnick (Dean Jones), for en rutinemessig undersøkelse og vaksinasjoner. De vet ikke at legen er involvert i uetiske og dødelige dyreforsøk, og at det var denne legen som leide de to tyvene, Harvey og Vernon, i begynnelsen av filmen for å skaffe flere dyr til ham. 

Veterinæren oppfordrer familien til å forlate Beethoven på veterinær-kontoret over natten, men familien nekter. Dr. Varnick snakker med George alene, og han påstår at St. Bernardshunder ofte er mentalt ustabile som gjør dem potensielt farlige for mennesker. Han råder George til å avlive hunden før den kanskje skader noen. Men egentlig vil Dr. Varnick ha en St. Bernardshund for å teste en ny type ammunisjon til skytevåpen, som han vil teste på en hund med en stor hodeskalle. Kort tid senere avlegger Dr. Varnick et besøk hjemme hos Newton-familien under dekke av å følge opp Beethoven. Uten at familien ser det slår han Beethoven flere ganger i et forsøk på å få hunden til å angripe ham slik at hunden virker voldelig. Han bruker deretter litt falsk blod, og han påstår at Beethoven bet ham i armen. Han krever at Beethoven skal avlives, ellers vil han anmelde dem til politiet. Emily, som var vitne til at Dr. Varnick gikk løs på Beethoven, prøver å få foreldrene til å innse at Varnick lyver, men George, som aldri har hatt likt Beethoven, tar med hunden til Dr. Varnicks kontor. 

Underveis til veterinæren oppdager George sine egne følelser for hunden, og han husker da hans egen far måtte ta med en av hundene deres til en veterinær for å bli avlivet og han aldri tilga faren sin for dette. George er redd at hans egen familie vil hate ham for å ta Beethoven vekk fra familien. Men han etterlater likevel Beethoven hos Dr. Varnick, og når han returnerer hjem med halsbåndet til Beethoven, ser ungene på ham i sinne før de går fra middagsbordet i stedet for å sitte ved siden av ham. Senere, etter å ha sett barnas sorg og snakket med Alice, går George motvillig med på å snakke med Dr. Varnick igjen. Familien blir med til veterinæren, men Dr. Varnick hevder at Beethoven allerede er avlivet. George blir opprørt fordi Varnick sa at dette ikke ville skje før dagen etter. George oppdager at Dr. Varnick ikke har noen bitemerker på armen, og han innser at han løy om angrepet. George slår ham ned før han reiser sin vei med familien. De går til politiet for å anmelde saken, men de er over-arbeidet og har ikke tid til å etterforske saken med en gang. Familien reiser tilbake til veterinær-kontoret. Beethoven kommer seg fri, men blir tatt til fange igjen av Harvey og Vernon, mens Alice ringer politiet. 

George avbryter Dr. Varnick i det han skal til å skyte Beethoven. Før Dr. Varnick kan gjøre noe mer biter en Jack Russell Terrier ham i skrittet, noe som gjør at han avfyrer et skudd i luften. Ted (som hørte skuddet sammen med Ryce og Emily) kjører familiens bil inn i bygningen, og de redder alle de fangende hundene. Familien ser at Harvey og Vernon prøver å flykte, og de sender flokken av sinte hunder etter dem. De prøver å flykte inn på en søppelplass, bare for å bli angrepet av en flere doberman-hunder. Dr. Varnick, som hevder sin uskyld, og Harvey og Vernon blir arrestert for dyreplageri. Familien blir hyllet som helter og havner på nyhetene, og George begynner å bli glad i Beethoven. Ryce får også en telefon fra klasse-kameraten, Mark, som hun har romantiske følelser for. Familien legger seg for å sove om kvelden, og sier god natt til Beethoven og alle hundene de reddet.

Rolleliste 
 Charles Grodin som George Newton
 Bonnie Hunt som Alice Newton
 Nicholle Tom som Ryce Newton
 Christopher Castile som Ted Newton
 Sarah Rose Karr som Emily Newton
 Dean Jones som Dr. Herman Varnick
 Oliver Platt som Harvey
 Stanley Tucci som Vernon
 David Duchovny som Brad
 Patricia Heaton som Brie

Referanser

Eksterne lenker
 

Filmer fra 1992
Engelskspråklige filmer